[pic] | EUROOPA ÜHENDUSTE KOMISJON |

Brüssel 14.8.2008

KOM(2008) 518 lõplik

2007/0187 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel, mis käsitleb

nõukogu ühist seisukohta, milles käsitletakse ettepanekut võtta vastu Euroopa Parlamendi ja nõukogu direktiiv, millega muudetakse nõukogu direktiivi 80/181/EMÜ mõõtühikuid käsitlevate liikmesriikide õigusaktide ühtlustamise kohta

2007/0187 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel, mis käsitleb

nõukogu ühist seisukohta, milles käsitletakse ettepanekut võtta vastu Euroopa Parlamendi ja nõukogu direktiiv, millega muudetakse nõukogu direktiivi 80/181/EMÜ mõõtühikuid käsitlevate liikmesriikide õigusaktide ühtlustamise kohta

(EMPs kohaldatav tekst)

1. TAUST

Euroopa Parlamendile ja nõukogule ettepaneku edastamise kuupäev (dokument KOM (2007) 510 – 2007/0187 (COD): | 10. september 2007 |

Euroopa Majandus- ja Sotsiaalkomitee arvamuse kuupäev: | 12. detsember 2007 |

Euroopa Parlamendi arvamuse kuupäev, esimene lugemine: | 29. november 2007 |

Muudetud ettepaneku esitamise kuupäev: | puudub |

Poliitilise kokkuleppe kuupäev (COREPER) [ühehäälne]: | 27.06.2008 |

Ühisseisukoha vastuvõtmise kuupäev (A-punkt): | 15.07.2008 |

2. KOMISJONI ETTEPANEKU EESMÄRK

Direktiiviga 80/181/EMÜ ühtlustati Euroopa Liidus ametlikud koguste väljendamise mõõtühikud vastavalt rahvusvahelisele mõõtühikute süsteemile (SI), mis on vastu võetud 20. mail 1875. aastal Pariisis allakirjutatud meetrikonventsiooni alusel kokku kutsutud kaalude ja mõõtude peakonverentsil.

Direktiiviga tagatakse vastavalt EÜ asutamislepingu artiklile 95 ühine lähenemisviis, mis on kooskõlas rahvusvaheliste standarditega, kõrvaldades seega erinevate mõõtühikute kasutamisest tulenevad kaubandustõkked siseturul.

Direktiivi 80/181/EMÜ muutmise ettepaneku eesmärk on jätkata praegust tava:

- lubades tähtajatult kasutada täiendavaid suurusnäitusid. Nii tagatakse praeguse tava kohaldamine ka edaspidi ja jätkatakse muude kui meetermõõdustikku kuuluvate ühikute paindlikku kasutamist, juhul kui puuduvad meetermõõdustiku ühikud, näiteks andmetöötlusvaldkonnas kahendsüsteemis mõõtmise puhul (bitid, baidid);

- lisades direktiivi uue katalüütilise aktiivsuse SI-ühiku („katal”), mis võeti vastu kaalude ja mõõtude peakonverentsil;

- lubades Ühendkuningriigil ja Iirimaal säilitada vähesed erandid, mis kehtivad pindi, miili ja troiuntsi kasutamise suhtes, kuna need erandid ei mõjuta piiriülest kaubandust ja subsidiaarsuse põhimõtet; tühistades samas erandi, mis kehtib aakri kasutamise suhtes maa kinnistamisel, kuna seda ühikut enam ei kasutata;

- selgitades direktiivi reguleerimisala, jättes välja erivaldkondade nimetamise, mille suhtes direktiivi kohaldatakse, et direktiiv oleks täielikult kooskõlas kehtivate lepingutega.

3. MÄRKUSED ÜHISE SEISUKOHA KOHTA

3.1 Üldised märkused ühise seisukoha kohta

Nõukogu toetas komisjoni ettepanekut, tingimusel, et sellesse tehakse mitmeid tehnilisi muudatusi, mis kajastavad mõõtühikute suhtes kehtivate rahvusvaheliste standardite arengut, ning et ettepanekusse lisatakse nõue aruande esitamise kohta ja selle kohta, et vajaduse korral tuleb direktiiv 10 aasta pärast läbi vaadata.

3.2 Euroopa Parlamendi muudatused, mis sisalduvad muudetud ettepanekus tervikuna, osaliselt või põhimõtteliselt ja on ühisesse seisukohta tervikuna, osaliselt või põhimõtteliselt sisse viidud

Euroopa Parlament muudatusi ei teinud.

3.3 Euroopa Parlamendi muudatused, mis ei sisaldu muudetud ettepanekus ja mida ei ole ühisesse seisukohta sisse viidud

Euroopa Parlament muudatusi ei teinud.

3.4 Algse ettepaneku muudatused, mille komisjon esitas muudetud ettepanekus ja mis on ühisesse seisukohta sisse viidud

Muudetud ettepanekut ei tehtud.

3.5 Nõukogu ühise seisukohaga sisseviidud muud muudatused võrreldes algse ettepanekuga

Ühises seisukohas on esitatud järgmised muudatused, mis tuleks lisada esialgsesse ettepanekusse. Muudatused on peamiselt tehnilist laadi.

Põhjendusest 3 jätta välja sõna „püsivalt” (ingliskeelsest versioonist jäetakse välja põhjenduse 3 neli viimast sõna).

Põhjenduses 4 asendada sõna „võimaldavad” sõnaga „võimaldaksid”.

Lisada põhjendus 4a ja artikli 1 lõikele 4 punktid a1, a2 ja a3, et kohandada radiaani ja steradiaani määratlusi nii, et need kajastaksid täiendavate suurusnäitude kõrvaldamist rahvusvahelisest SI-süsteemist vastavalt 1995. aastal kokkulepitud rahvusvahelisele standardile.

Lisada põhjendus 5a ja artikli 1 lõikele 4 punkt a0, et ajakohastada kelvini määratlust vastavalt 2007. aastal kokkulepitud rahvusvahelisele standardile.

Lisada põhjendus 6a ja artikli 2 lõike 1 esimesest lõigust jätta välja järgmised sõnad: „ning kõnealuste normide ning käesoleva direktiivi vahelise vastavustabeli“ (ingliskeelses versioonis kustutatakse 10 viimast sõna); seega tühistatakse nõue, mille kohaselt peavad liikmesriigid esitama vastavustabelid. Komisjon on selle muudatuse kohta esitanud deklaratsiooni (vt punkt 5 allpool).

Lisada põhjendus 3a, milles rõhutatakse SI-süsteemi edendamise tähtsust, ja põhjendus 3b, milles märgitakse ELi huvi avada kolmandate riikide turud üksnes SI-märgistusega toodetele. Mõlemad põhjendused toetavad artikli 1 punktis 3a kehtestatud aruande esitamise ja vajaduse korral direktiivi läbivaatamise nõuet, mida komisjon peab täitma hiljemalt 2019. aastal.

4. KOKKUVÕTE

Komisjon toetab ühist seisukohta.

5. KOMISJONI DEKLARATSIOON

Komisjon on 12. detsembril 2007 esitanud COREPERile järgmise deklaratsiooni, mis käsitleb liikmesriikide koostatavaid vastavustabeleid:

Komisjoni deklaratsioon põhjenduse 6a ja artikli 2 lõike 1 kohta

„Komisjon tuletab meelde oma seisukohta, mille kohaselt peavad liikmesriigid koostama vastavustabelid liikmesriikides võetud ülevõtmismeetmete ja kõnealuse direktiivi vastavuse kohta, et kaitsta kodanike huvisid, soodustada paremat õiguslikku reguleerimist ja läbipaistvust ning lihtsustada liikmesriikide ja ühenduse õigusaktide vastavuse kontrolli.

Sel juhul ei takista komisjon kokkuleppele jõudmist nõukogus, et viia edukalt lõpule kõnealune institutsioonidevaheline menetlus. Samas loodab komisjon, et kõnealust horisontaalküsimust käsitlevad ühenduse institutsioonid ühiselt.”